
Text rozhodnutia
Súd: Krajský súd Trnava Spisová značka: 6To/51/2014 Identifikačné číslo súdneho spisu: 2513010650 Dátum vydania rozhodnutia: 14. 08. 2014 Meno a priezvisko sudcu, VSÚ: JUDr. Ivan Ilavský ECLI: ECLI:SK:KSTT:2014:2513010650.2 Uznesenie Krajský súd v Trnave v senáte zloženom z predsedu senátu JUDr. Ivana Ilavského a sudcov JUDr. Mariána Jarábka a JUDr. Daniely Šramelovej, v trestnej veci proti obžalovanému O. P., pre zločin týrania blízkej osoby a zverenej osoby podľa § 208 odsek 1 písmeno a/, odsek 2 písmeno d/ Trestného zákona, o odvolaní obžalovaného proti rozsudku Okresného súdu Piešťany pod sp.zn. 1T/128/2013 zo dňa 28.4.2014, na verejnom zasadnutí konanom dňa 14. augusta 2014, takto r o z h o d o l : Podľa § 319 Trestného poriadku odvolanie obžalovaného O. P., nar. X.X.XXXX, sa z a m i e t a. o d ô v o d n e n i e : Napadnutým rozsudkom Okresného súdu v Piešťanoch pod sp.zn. 1T/128/2013 zo dňa 28.4.2014 bol obžalovaný O. P. uznaný za vinného pre zločin týrania blízkej osoby a zverenej osoby podľa § 208 odsek 1 písmeno a/, odsek 2 písmeno d/ Trestného zákona, ktorého sa mal dopustiť na tom skutkovom základe, že v období od presne nezisteného mesiaca roku 2006 až do 12.08.2013 v rodinnom dome č XX v obci Z. a na iných miestach ako manžel U. P., tejto minimálne raz do mesiaca po vzájomnej hádke, pri ktorej jej vulgárne nadával, vytýkal jej neveru a prehnané míňanie finančných prostriedkov z rodinného rozpočtu, túto ponižoval, že je neschopná, že si nevie nájsť prácu, vyhrážal sa jej tým, že ju zabije, že ju zlikviduje a že ju pripraví o spoločné deti, neustále je prezeral jej mobilný telefón, emailovú korešpondenciu a osobné veci, minimálne osemkrát za obdobie spoločného spolužitia túto fyzicky napadol a to za prítomnosti ich spoločných dvoch maloletých detí a to takým spôsobom, že ju schmatol za vlasy a sotil ju o stenu, opakovane ju udieral dlaňou i päsťou do oblasti tváre, chrbta a pliec, kopal ju do nôh, pričom jej spôsobil drobné hematómy v oblasti očníc, v oblasti pravého ramena, v oblasti oboch dolných končatín a v presne nezistenom čase dňa 22.03.2013 jej spôsobil zlomeninu sánky s dobou liečenia 7 týždňov, čím svojím konaním u U. P. vyvolával neustály strach, stres, poníženia a ohrozil jej fyzické a psychické zdravie. Za to mu okresný súd uložil Podľa § 208 odsek 2 Trestného zákona, § 38 odsek 2 Trestného zákona trest odňatia slobody v trvaní 7 (sedem) rokov. Podľa § 48 odsek 2 písmeno a/ Trestného zákona bol pre výkon trestu zaradený do ústavu s minimálnym stupňom stráženia. Proti tomuto rozsudku podal v zákonnej lehote odvolanie obžalovaný O. P.. Svoje odvolanie odôvodnil prostredníctvom svojho obhajcu i prostredníctvom svojich písomných vyjadrení. Podľa obhajoby nebola trestná činnosť obžalovaného preukázaná, nebolo preukázané, že by v kritickom čase nejakým spôsobom napádal poškodenú. Nikto zo svedkov jednoznačne nepotvrdil útoky obžalovaného proti poškodenej. Ani poškodená sa nevedela vyjadriť k jednotlivým konaniam, neuvádzala konkrétny čas, jedná sa len o všeobecné konštatovanie. Pokiaľ znalkyňa konštatovala, že poškodená trpí syndrómom týranej osoby, resp. komplexom sociálnej izolovanosti, bolo to z toho, že brala pôžičky, tieto nevedela splácať a prišla o značný majetok. Sociálna izolovanosť je jedným zo znakov prejavujúcich sa u týraných osôb. Obhajoba nemá za preukázané, že konanie obžalovaného by mohlo byť kvalifikované podľa § 208 odsek 1 písmeno a/, odsek 2 písmeno d/ Trestného zákona, ale mohlo by sa zaradiť pod inú skutkovú podstatu. Obhajca preto navrhol, aby odvolací súd napadnutý rozsudok zrušil a vec vrátil I. stupňovému súdu, aby ju znovu prejednal a rozhodol. Obžalovaný navrhol vypočuť ďalších svedkov, ktorí by mohli objasniť skutkové okolnosti. Uvádzal, že všetko bolo v podstate naopak poškodená týrala a bila jeho, on bol obeťou. Nevedela hospodáriť s peniazmi, všetko utrácala. Tak došli i o dom. Krajská prokurátorka navrhla zamietnuť odvolanie obžalovaného ako nedôvodné, pretože rozhodnutie I. stupňa je správne v každom smere. Krajský súd v zmysle § 317 odsek 1 Trestného poriadku preskúmal zákonnosť a odôvodnenosť napadnutých výrokov rozsudku, proti ktorým podal odvolateľ odvolanie, ako i správnosť postupu konania, ktoré im predchádzalo, a tak zistil, že odvolanie obžalovaného nie je dôvodné. Okresný súd vykonal vo veci pomerne rozsiahle dokazovanie, vypočul obžalovaného, poškodenú U. P., K. E., S. E., L. P., A. M., Y. K., O. P. a K. K.. Prečítal znalecké posudky MUDr. Mariána Pamulu, PhDr. Zuzany Bielikovej, MUDr. Gregorovej a MUDr. Ondrisovej, pričom PhDr. Bielikovú a MUDr. Gregorovú vypočul na hlavnom pojednávaní. Zo znaleckého posudku znalkýň z odboru psychiatrie MUDr. Gregorovej a MUDr. Ondrisovej obžalovaný netrpí duševnou poruchou v pravom slova zmysle. Bola u neho konštatovaná akcentovane štruktúrovaná osobnosť s emočne nestabilnými črtami, mentálna subnorma a abuzús alkoholu. Ide v jeho prípade o zvýraznenú o impulzivitu a heteroagresivitu. Osobnosť je menej diferencovaná až primitívna, v nových nečakaných záťažových situáciách náročných na rozhodovanie sa môže dramaticky prejaviť nedostatočná diferencovanosť osobnosti. Jeho správanie je do určitej miery determinované deficitným intelektom. Nie je závislý na alkohole, ani od psychoaktívnych látok, v jeho prípade sa jedná o zneužívanie alkoholu, teda nadmerné užívanie a pod vplyvom alkoholu sa u neho prejavuje heteroagresivita. O svojom správaní pod vplyvom alkoholu obžalovaný mohol vedieť, s týmto mal opakovane skúsenosť. Protiprávnosť svojho konania mohol rozpoznať. Z posudku je v podstate zrejmé, že exkulpácia obžalovaného neprichádza do úvahy. Vykonaným dokazovaním je preukázané, že obžalovaný hlavne po požití alkoholu poškodenej opakovane nadával, vytýkal jej neveru a míňanie finančných prostriedkov, fyzicky ju napádal. V jednom prípade ju dobil tak, že jej zlomil sánku a museli ju operovať. Poprela vtedy, čo sa stalo, nakoniec to priznala. I keď obžalovaný nie je závislý na alkohole tak ako znalkyne konštatovali, takmer vždy pri požití alkoholu sa správal neadekvátne, poškodenú psychicky a fyzicky týral a bez akýchkoľvek pochybností je preukázané, že táto trpela syndrómom týranej osoby. Trestná činnosť je obžalovanému preukázaná po objektívnej a subjektívnej stránke a jeho následná trestná zodpovednosť je plne dôvodná. Súd I. stupňa svoje rozhodnutie riadne odôvodnil, pričom jeho odôvodnenie si osvojuje i odvolací súd a plne sa s ním stotožňuje. Pretože krajský súd ako odvolací súd nezistil žiaden dôvod pre zmenu, alebo zrušenie ktorejkoľvek časti napadnutého rozsudku, odvolanie obžalovaného ako nedôvodné zamietol. Poučenie: Proti tomuto uzneseniu nie je prípustný ďalší riadny opravný prostriedok.

